Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 202/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Χοιρομέρι Πιτσιλιάς“ (Hiromeri Pitsilias)

EU št.: PGI-CY-02368 – 15.9.2017

ZOP () ZGO (X)

1. Ime

„Χοιρομέρι Πιτσιλιάς“ (Hiromeri Pitsilias)

2. Država članica ali tretja država

Ciper

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

„Χοιρομέρι Πιτσιλιάς / Hiromeri Pitsilias“ je staran, sušen, soljen in dimljen mesni proizvod, mariniran v vinu. Proizvaja se brez dodajanja kakršnih koli konzervansov (npr. nitratov, nitritov in polifosfatov), ojačevalcev okusa ali katerih koli drugih aditivov. Niti surovine za pripravo proizvoda „Χοιρομέρι Πιτσιλιάς / Hiromeri Pitsilias“ ne vsebujejo nobenih aditivov ali konzervansov (npr. nitratov ali nitritov).

Surovine za njegovo pripravo so:

— sveže svinjsko stegno (posamezen kos, ki lahko vključuje samo naslednje kosti: stegnenico, pogačico, golenico, mečnico in nartnico) zdravih živali, ki so bile zaklane v skladu s predpisi (popolna izkrvavitev in takojšnje hlajenje). Proizvod je predstavljen brez kože (razen od konice do nartnice, kjer se koža lahko ohrani, če ne prekriva mesa). Ob prejemu se preverijo barva (značilna svetlo rdeča), vonj (ustrezen), notranja temperatura (med 0 °C in 7 °C) in pH (med 5,3 in 6);

— suho rdeče vino iz vinogradov, v katerih se goji vinska trta lokalne sorte mavro, lahko pa tudi vinska trta sorte maratheftiko. Ob prejemu vina se preverijo aroma (značilna za sorto), vsebnost alkohola (med 12 in 15 %) in vsebnost sladkorja (manj kot 4 g/l);

— groba (morska) sol;

— po želji zdrobljen koriander (Coriandrum sativum).

Značilnosti proizvoda „Χοιρομέρι Πιτσιλιάς / Hiromeri Pitsilias“ so naslednje:

Fizikalne lastnosti

Oblika: hruškasta (značilna za celotno stegno, ki se uporabi za pripravo proizvoda) in stisnjena (sploščena) na eni strani

Teža: 3–5 kg

Organoleptične lastnosti

Barva: izrazite temno rdeče do črne barve na zunanji strani in rdeče do vijoličaste barve v notranjosti. Znotraj tega se lahko razločijo blede proge (vlakna).

Okus: slan in dimljen, poudarjen z noto vina in koriandra (če je dodan), ki se uporabita za pripravo proizvoda

Aroma: značilen vonj po vinu, dimu in koriandru (če se uporabi)

Tekstura: kompaktna, čvrsta, brez črt, ki ločujejo mišična vlakna, trda za žvečenje

Kemijske lastnosti

Vsebnost vode: 40–55 %

Natrijev klorid: 5–10 %

Proizvod „Χοιρομέρι Πιτσιλιάς / Hiromeri Pitsilias“ se daje na trg cel (s kostjo ali brez nje) ali narezan. Poleg tega se lahko trži z zunanjo površinsko skorjo, ki nastane zaradi proizvodnega postopka, ali brez nje. Proizvod se lahko prodaja pakiran ali nepakiran.

3.3 Krma (samo za proizvode živalskega izvora) in surovine (samo za predelane proizvode)

Suho rdeče vino, ki se uporabi za pripravo proizvoda „Χοιρομέρι Πιτσιλιάς / Hiromeri Pitsilias“, je proizvedeno na opredeljenem geografskem območju v vinogradih, v katerih se goji vinska trta lokalne sorte mavro, ki je prevladujoča sorta v regiji. Ti vinogradi ležijo na območju Pitsilia (vina s kontrolirano označbo porekla) in lahko vključujejo vinsko trto sorte maratheftiko (vamvakada).

Za regijo Pitsilia sta značilni posebna morfologija in kakovost tal, ugodni za vinogradništvo in vinarstvo, na primer visoka nadmorska višina, gola in strma tla, erodirane predornine in odsotnost padavin med dozorevanjem grozdja. Vino iz regije Pitsilia ima zaradi vseh navedenih podnebnih in morfoloških posebnosti te regije posebne organoleptične in kakovostne lastnosti, ki se prenesejo na proizvod „Χοιρομέρι Πιτσιλιάς / Hiromeri Pitsilias“ in vplivajo na njegov organoleptični značaj, saj je namakanje v vinu pomemben del proizvodnega postopka.

3.4 Posebne faze proizvodnje, ki jih je treba izvajati na opredeljenem geografskem območju

Faze v pripravi proizvoda „Χοιρομέρι Πιτσιλιάς / Hiromeri Pitsilias“, ki morajo potekati na opredeljenem geografskem območju, so: odstranitev morebitnih odvečnih delov (po potrebi), suho soljenje pet do sedem dni, namakanje v suhem rdečem vinu vsaj dva tedna, dimljenje vsaj en mesec, stiskanje, dodatno sušenje v zorilnici in dodajanje koriandra (če se uporablja). Lahko se izvede izključno faza dimljenja ali pa se dimljenje kombinira z zorenjem v zorilnici, vendar mora v obeh primerih to obdobje trajati vsaj dva meseca in pol. Poleg tega morajo proizvajalci sami odstraniti površinsko skorjo (ki nastane zaradi proizvodnega postopka) in vse druge nezaželene dele proizvoda „Χοιρομέρι Πιτσιλιάς / Hiromeri Pitsilias“ na opredeljenem geografskem območju, da se fizikalne lastnosti proizvoda ne bi spremenile.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6 Posebna pravila za označevanje proizvoda, za katerega se uporablja registrirano ime

Proizvod mora biti ne glede na obliko predstavitve (pakiran ali nepakiran, cel ali narezan) opremljen z ustrezno etiketo, na kateri so navedeni registrirano ime in podrobnosti o obratu, v katerem je bil proizveden in/ali narezan in zapakiran (če razrez in pakiranje ne potekata v proizvodnem obratu).

4. Jedrnata opredelitev geografskega območja

Opredeljeno geografsko območje Pitsilia je poznano po svoji goratosti. Obsega območja na nadmorski višini 700 m ali več, ki ležijo znotraj upravnih meja naslednjih krajev:

okrožje Nikozija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikozija), Palechori, Platanistasa, Polystypos, Saranti, Spilia, Farmakas, Fikardou, Fterikoudi in Kambi;

okrožje Larnaka: Odou;

okrožje Limassol: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra in Chandria.

5. Povezava z geografskim območjem

Zahtevek za registracijo imena „Χοιρομέρι Πιτσιλιάς / Hiromeri Pitsilias“ temelji na fizikalnih, kemijskih in organoleptičnih lastnostih proizvoda, ki se razvijejo in ohranijo kot rezultat proizvodnega postopka, pri katerem ni treba uporabiti aditivov ali drugih pomožnih snovi.

Značilnosti proizvoda „Χοιρομέρι Πιτσιλιάς / Hiromeri Pitsilias“ so plod znanja in izkušenj njegovih proizvajalcev, zlasti pa naslednjih dejavnikov.

Spodnji del stegna se poreže (če je potrebno), tako da se odstranijo odvečni deli, s čimer se dosežejo enakomerna absorpcija soli ter enakomerno zakisanje in dimljenje celotnega proizvoda.

Kako dolgo stegno ostane v soli in koliko soli se uporabi, se nekoliko spreminja glede na velikost. Večja stegna se pustijo dlje časa in potrebujejo nekoliko več soli, da se dosežeta želena stopnja absorpcije vse do kosti in želeni okus končnega proizvoda.

Na značilni izraziti okus in aromo po vinu ter značilno barvo notranjosti proizvoda „Χοιρομέρι Πιτσιλιάς / Hiromeri Pitsilias“ vplivata izbira ustreznega suhega rdečega vina (v smislu arome in kemijskih lastnosti) iz vinogradov, v katerih se goji vinska trta lokalne sorte mavro, ki je prevladujoča sorta na območju (obsega okoli 80 % skupne površine, zasajene z vinsko trto), in ki lahko vključujejo tudi vinsko trto sorte maratheftiko, ter trajanje namakanja mesa v vinu.

Dimljenje in stiskanje sta ključni fazi v pripravi proizvoda „Χοιρομέρι Πιτσιλιάς / Hiromeri Pitsilias“ ter pomembna sestavna dela znanja in izkušenj proizvajalcev. Dimljenje vpliva na zunanjo barvo ter dimljeni okus in aromo, ne da bi se zaradi tega postopka spremenila okus in aroma po vinu in koriandru (ki je lahko dodan), pridobljena v predhodnih fazah proizvodnje. Dimljenje je blago, postopno in hladno. Moč ognja, oddaljenost proizvoda od ognja in trajanje dimljenja so odvisni tudi od podnebnih razmer. V poletnih mesecih je ogenj šibkejši, čas, potreben za to, da proizvod doseže želeno raven vlage, pa krajši.

Izmenično dimljenje in stiskanje vplivata na obliko stegna, njegovo vsebnost vode in teksturo ter preprečujeta morebitno kvarjenje. Število stiskanj je odvisno od velikosti stegna in podnebnih razmer. Večja stegna je treba stiskati večkrat. Poleti je zaradi višjih temperatur za pripravo proizvoda običajno potrebnih manj stiskanj.

Če po dimljenju proizvod še ne doseže želene notranje barve in teksture, proizvajalec stegno postavi v senčen in prezračevan prostor, v katerem se stara in pridobi želene značilnosti. Končni proizvod mora imeti takšno teksturo, da je vsaka rezina čvrsta in kompaktna, ne ohlapna.

Podnebje regije Pitsilia, za katero so značilna hladna suha poletja in mile zime, je v povezavi s strmimi zemljišči, ki so razmeroma nerodovitna, pripomoglo k razvoju postopka proizvodnje in shranjevanja predelanih mesnih proizvodov pri sobni temperaturi, tako da je lahko imela družina meso na voljo vse leto, ne da bi ga bilo treba hraniti v maščobi (kot v drugih regijah). Strokovno znanje pri pripravi teh proizvodov se ni spremenilo in se prenaša iz roda v rod, saj proizvajalci v regiji Pitsilia to znanje in izkušnje še danes uporabljajo v svojih sodobnih obratih.

Poleg tega zaradi tal in podnebja v regiji Pitsilia vedno pridelajo manj grozdja kot v drugih regijah, sok tega grozdja pa vsebuje več polifenolov. Proizvajalci „Χοιρομέρι Πιτσιλιάς / Hiromeri Pitsilias“ so skupaj s proizvodnim znanjem in izkušnjami podedovali tudi odlično črno vino, ki ga omenja N. Ierides (1903, Kratka zgodovina Cipra). To še dodatno krepi povezavo med proizvodom in regijo, saj mu daje izrazito aromo in okus, ki sta značilna za lokalno vino „mavro“.

Proizvod „Χοιρομέρι Πιτσιλιάς / Hiromeri Pitsilias“ je zaradi svojih značilnosti, ki so plod znanja in izkušenj proizvajalcev ter uporabe vina iz regije, pridobil tak sloves, da se uvršča med najrazkošnejše predjedi (meze) na Cipru, kot je leta 1978 zapisal P. Xioutas v Kypriaki Laografia ton Zóon (Živali v ciprski folklori). V zgodovinskih virih (N. Patapiou in C. Lazarou, 2013, Hiromeri: gnjat kot ciprska specialiteta – zgodovinski dokazi, kulinarični in kulturni vidiki) je celo navedeno, da so proizvod „Χοιρομέρι Πιτσιλιάς / Hiromeri Pitsilia“ izvažali v Sirijo že v 18. stoletju.

Predelani mesni proizvodi iz regije Pitsilia, vključno s proizvodom „Χοιρομέρι Πιτσιλιάς / Hiromeri Pitsilias“, so neločljivo povezani s to regijo, tako da se izrecno omenjajo v vseh publikacijah in/ali na spletnih straneh z informacijami za turiste. Predelani mesni proizvodi iz regije Pitsilia, med njimi seveda „Χοιρομέρι Πιτσιλιάς / Hiromeri Pitsilias“, so omenjeni tudi v publikacijah o gastronomiji Cipra, na primer Ministrstva za kmetijstvo, naravne vire in okolje iz leta 2011 Gastronomikos Chartis tis Kyprou (Kulinarični zemljevid Cipra) ter avtoric Florentie Kithraiotou iz leta 2009 Trofi: aformi schesis (Hrana: temelj razmerja) in F. Evangelatou Xechasmenes nostimies tou Kypriakou Choriou (Pozabljeni okusi ciprskih vasi).

Sklic na objavo specifikacije

(drugi pododstavek člena 6(1) te uredbe)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) UL L 343, 14.12.2012, str. 1.